Platsak poskantoor kan nie verskaffers betaal | Maroela Media
Platsak poskantoor kan nie verskaffers betaal
Die Suid-Afrikaanse Poskantoor skuld sy verskaffers miljoene rand en die regering erken dat daar nie geld is om hulle te betaal nie. (Foto: Maroela Media)
Die Poskantoor is R485 miljoen in die rooi by sy verskaffers en daar is weinig hoop dat hy vorentoe in 'n beter finansiële posisie sal wees om sy verpligtinge teenoor dié verskaffers na te kom.
Die Poskantoor het onlangs in antwoord op 'n parlementêre vraag van die DA beken hy het 196 fakture wat nog nie betaal is nie. Dit sluit in 116 fakture ten bedrae van R119 miljoen wat nie binne die vereiste tydperk van 30 dae betaal is nie en 'n verdere 63 fakture ten bedrae van R270 miljoen wat langer as 120 dae agterstallig is.
"Die Poskantoor het nie die nodige geld om sy verpligtinge na te kom nie," het die departement van telekommunikasie in sy antwoord aan die parlement erken.
Solly Malatsi, die DA se woordvoerder oor kommunikasie, meen die Poskantoor is een van die ergste oortreders van die regering se verbintenis om verskaffers binne 30 dae te betaal.
"Logika ontbreek oor waarom die ANC-regering volhard met finansieel onvolhoubare ondernemings in staatsbesit – soos die Poskantoor – wat kronies afhanklik is van staatsreddingsboeie in plaas daarvan om ruimte te maak vir die private sektor."
Volgens Malatsi is baie Suid-Afrikaners se lewensbestaan in gedrang weens die skade wat die Poskantoor se "skaamtelose" wanbetaling aan ondernemings, waarvan baie klein, mediumgrootte- en mikro-ondernemings is, aanrig.
Die opposisieparty moedig nou alle besighede met onbetaalde fakture aan om die DA se portaal te besoek sodat die party se skaduminister oor kleinsakeondernemings, Henro Kruger, hulle kan probeer help.
Die Poskantoor is vantevore ook al hof toe gesleep oor sy onvermoë om werknemers se mediesefondsbydraes te betaal.
Lees Maroela Media se vorige berigte oor die Poskantoor hier.
In die nuus Poskantoor
Polisiehond help gesteelde skape uitsnuffel
Begin maar solank met n ondersoek…. julle sal wel vind dat grootskaalse korupsie die rede is vir die toestand van die poskantoor.
Maak hulle toe…. daar is baie ander ondernemings wat die selfde werk baie meer doeltreffend kan doen.
Maar die regering het R450 miljoen vir die kaders!
Absoluut skaamteloos!!! Nou kan mens ook net wonder aan wie behoort daai groot agterstallige fakture en dat dit nie ingevorder word nie.
Het Cyril geen skaamte. Alles onder sy beheer is tot niet.
Ek wil net graag weet hoe bereken maatskappye hulle bedrae wat hulle vra vir dienste gelewer. Ek praat nie nou van plein weg korrupsie ens. nie maar eerlike besighede (as daar nog so iets is) Ek werk vir 'n privaat maatskappy en die bedrae wat plekke vra vir iets eenvoudig omdat die maatskappy dit nie self kan doen nie is belaglik. Ek is seker dienste kan veel goedkoper gebied word, maar geldgierigheid speel seker 'n baie groot rol? Vat byvoorbeeld waarvoor voertuie werklik vervaardig word en waarvoor hulle verkoop word. Daar is duisende voorbeelde.